《江中山影与诸子分赋》
明代·释今无

日落轻帆对岸收，空山到插入寒流。人无冷眼看难见，水有微风影更浮。

终古鸿濛忘远近，一般青翠历春秋。蛟龙乘月吹珠起，髣髴身疑在上头。

作者简介：今无（一六三三—一六八一），字阿字。番禺人。本万氏子，年十六，参雷峰函是，得度。十七受坛经，至参明上座因缘，闻猫声，大彻宗旨。监栖贤院务，备诸苦行，得遍阅内外典。十九随函是入庐山，中途寒疾垂死，梦神人导之出世，以钝辞，神授药粒，觉乃苏，自此思如泉涌，通三教，年二十二奉师命只身走沈阳，谒师叔函可，相与唱酬，可亟称之。清圣祖康熙十二年（一六七三）请藏入北，过山东，闻变，驻锡萧府。十四年回海幢。今无为函是第一法嗣。著有《光宣台全集》。清陈伯陶编《胜朝粤东遗民录》卷四有传。